คลังขายพันธบัตรออมทรัพย์ คาดขรก.แห่ซื้อ
กระทรวงคลังเปิดขายพันธบัตรออมทรัพย์ 5 หมื่นล้าน เริ่ม 19 ต.ค. คาดข้าราชการเกษียณแห่ซื้อ
17 ต.ค. 2558

กระทรวงคลังเปิดขายพันธบัตรออมทรัพย์ 5 หมื่นล้าน เริ่ม 19 ต.ค. คาดข้าราชการเกษียณแห่ซื้อ
นายสุวิชญ โรจนวานิช ผู้อำนวยการสำนักงานบริหารหนี้สาธารณะ (สบน.) เปิดเผยว่า สบน.เตรียมออกพันธบัตรออมทรัพย์ วงเงิน 5 หมื่นล้านบาท อายุ 3 ปี อัตราดอกเบี้ยคงที่ 3% ต่อปี และจะจ่ายดอกเบี้ยทุกๆ 6 เดือน เริ่มเปิดขายตั้งแต่ วันที่ 19 ต.ค. 2558-20 ก.พ. 2559 โดยซื้อขั้นต่ำ 1,000 บาท สูงสุดไม่เกิน 2 ล้านบาท/บัญชี/คน จำหน่ายผ่าน 4 ธนาคาร คือ ธนาคารกรุงไทย ธนาคารไทยพาณิชย์ ธนาคารกรุงเทพ ธนาคารกสิกรไทย
ทั้งนี้ เชื่อว่าจะมีผู้สนใจจองซื้อพันธบัตรจำนวนมาก เนื่องจากกองทุนบำเหน็จบำนาญข้าราชการ (กบข.) จะจ่ายเงินให้กับข้าราชการที่เกษียณอายุราชการรวมทั้งสิ้น 5.4 หมื่นล้านบาท จึงคาดว่าจะมีข้าราชการสนใจมาซื้อพันธบัตรรัฐบาลในงวดนี้ด้วย อย่างไรก็ตามหลังจากนี้ สบน.ยังมีแผนที่จะออกพันธบัตรออมทรัพย์อีกจำนวน 5 หมื่นล้านบาท ในระยะต่อไป
สำหรับยอดหนี้สาธารณะคงค้างสิ้นเดือน ส.ค. 2558 มีจำนวน 5.73 ล้านล้านบาท คิดเป็น 42.81% ของผลิตภัณฑ์มวลรวมในประเทศ (จีดีพี) เพิ่มขึ้นจากเดือนก่อนหน้าสุทธิ 1.81 หมื่นล้านบาท
ธนาคารแห่งประเทศไทย (ธปท.) รายงานฐานะเงินทุนสำรองระหว่างประเทศ ล่าสุด ณ วันที่ 9 ต.ค. 2558 ว่า ทุนสำรองประเทศเพิ่มขึ้น 1,700 ล้านเหรียญสหรัฐ หรือประมาณ 6 หมื่นล้านบาท หากคิดอัตราแลกเปลี่ยนเงินบาทที่เปิดตลาดเช้านี้ 35.27 บาท/เหรียญสหรัฐ จากสัปดาห์ก่อนหน้าอยู่ที่ระดับ 1.56 แสนล้านเหรียญสหรัฐ หรือประมาณ 5.70 ล้านล้านบาท เพิ่มเป็น 1.57 แสนล้านเหรียญสหรัฐ หรือประมาณ 5.62 ล้านล้านบาท
ด้านฐานะซื้อเงินตราต่างประเทศล่วงหน้าสุทธิ (Forward) อยู่ที่ 1.31 หมื่นล้านเหรียญสหรัฐ คงที่จากสัปดาห์ก่อนหน้า ส่งผลให้ทุน สำรองฯ สุทธิในปัจจุบันอยู่ที่ระดับ 1.70 แสนล้านเหรียญสหรัฐ
นักค้าเงินธนาคารพาณิชย์ ระบุว่า ปัจจัยหลักๆ ที่ทำให้ทุนสำรองฯ เพิ่มขึ้นมาจากเงินบาทที่แข็งค่าขึ้นมาเคลื่อนไหวที่ระดับ 35 บาทเศษ/เหรียญสหรัฐ ตั้งแต่ต้นเดือน ต.ค.ที่ผ่านมา จากเดิมที่เคยอยู่ที่ระดับ 36 บาท/เหรียญสหรัฐ ทำให้การตีค่าทุนสำรองประเทศเป็นเงินเหรียญสหรัฐแล้วเพิ่มขึ้น ส่วนสาเหตุที่เงินบาทแข็งค่าขึ้นน่าจะมาจากตลาดการเงินผิดหวังข้อมูลเศรษฐกิจสหรัฐ และการปรับขึ้นดอกเบี้ยของธนาคารกลางสหรัฐ (เฟด) ที่อาจจะเลื่อนเวลาออกไป